ອົງການເນໂຕ້ເລີ້ມປະຊຸມ ກ່ຽວກັບລີເບຍ
ອົງການເນໂຕ້ ເລີ້ມການປຶກສາຫາລື ເປັນເວລາ 2 ມື້ ກ່ຽວກັບປະເທດລີເບຍ
ບັນດາປະເທດສະມາຊິກ ຂອງອົງການເນໂຕ້ ເລີ້ມປະຊຸມ ເປັນເວລາ 2 ມື້ ກ່ຽວກັບປະເທດລີເບຍໃນວັນພະຫັດມື້ນີ້ ເພື່ອສົນທະນາຫາລືເຖິງຄວາມເປັນໄປໄດ້ໃນການທີ່ຈະຈັດ ຕັ້ງເຂດຫ້າມບິນ ເພື່ອຢຸດຕິການໂຈມຕີທາງອາກາດຂອງ ກຳລັງທີ່ສະໜັບສະໜຸນທ່ານ Moammar Gadhafi ຜູ້ ນຳຂອງລີເບຍ ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Robert Gates ກໍໄປຮ່ວມກອງປະຊຸມດັ່ງກ່າວ ທີ່ນະ ຄອນ Brussels ເຈົ້າໜ້າທີ່ອະວຸໂສຄົນນຶ່ງ ຂອງສະ ຫະລັດກ່າວວ່າທ່ານ Gates ຈະແຈ້ງໃຫ້ບັນດາລັດຖະ ມົນຕີຂອງອົງການເນໂຕ້ຊາບກ່ຽວກັບການກະກຽມຂອງ ສະຫະລັດ ໃນການປະຕິບັດງານຕອບໂຕ້ແບບສຸກເສີນ ແລະການປະຕິບັດງານບັນເທົາທຸກຂອງສະຫະລັດທີ່ອາດ ມີຂຶ້ນຢູ່ໃນລີເບຍ ນອກນັ້ນບັນດາລັດຖະມົນຕີຂອງສະຫະພາບຢູໂຣບກໍກຳລັງປະຊຸມກັນທີ່ນະຄອນ Brus- sels ເພື່ອສົນທະນາຫາລືກ່ຽວກັບເລື່ອງລີເບຍເຊ່ນກັນ ໃນວັນພະຫັດມື້ນີ້ ຮອງລັດຖະມົນຕີການຕ່າງປະເທດລີເບຍທ່ານ Mohammed Tahir Siala ກຳລັງຢູ່ໃນລະຫວ່າງການຢ້ຽມຢາມນະຄອນຫຼວງເອເທັນ ຂອງກຣີສ ເພື່ອປຶກສາ ຫາລືກ່ຽວກັບວິກິດການໃນລີເບຍ ກັບຄູ່ຕຳແໜ່ງຝ່າຍກຣີສຂອງທ່ານກ່ອນໜ້າກອງປະ ຊຸມຂອງສະຫະພາບຢູໂຣບ ກະຊວງການຕ່າງປະເທດຂອງກຣີສກ່າວວ່າ ການພົບປະທີ່ ນະຄອນຫຼວງເອເທັນແມ່ນໄດ້ຮັບການອະນຸມັດຈາກຫົວໜ້ານະໂຍບາຍການຕ່າງປະເທດ ຂອງສະຫະພາບຢູໂຣບ ທ່ານນາງ Catherine Ashton ພວກນັກການທູດຂອງປອກຕຸຍກາລກໍໄດ້ທຳການພົບປະທີ່ຄ້າຍຄືກັນນີ້ກັບພວກເຈົ້າໜ້າ ທີ່ລີເບຍ ພວກເຈົ້າໜ້າທີ່ຂອງປະເທດຕາເວັນຕົກ ໄດ້ສະແດງຄວາມວິຕົກກັງວົນຢ້ານວ່າ ເຂດຫ້າມ ບິນເໜືອນ່ານຟ້າລີເບຍ ອາດຈະມີຜົນໃນຂອບເຂດທີ່ຈຳກັດ ເພື່ອຢຸດຕິຄວາມຮຸນແຮງໃນ ລີເບຍແຕ່ພວກນັກການທູດຂອງອົງການເນໂຕ້ກ່າວວ່າໄດ້ມີການສະໜັບສະໜຸນຢ່າງແຂງ ຂັນເພື່ອໃຫ້ມີການເຄື່ອນໄຫວໃນທຳນອງນີ້ ຖ້າລັດຖະບານລີເບຍຫາກຍັງເພີ່ມທະວີການ ໂຈມຕີຕໍ່ພົນລະເຮືອນ